Talle vrae oor bestuur van oornagverblyf in KrugerwildtuinDie ingang na die Krokodilbrug-ruskamp in die Krugerwildtuin. (Foto: www.krugerpark.co.za) Die DA het Woensdag sy kommer uitgespreek oor die toenemende getal klagtes wat ontvang word oor SANParke se oënskynlike swak bestuur van besprekings in die Krugerwildtuin. Die meerderheid van die oornagverblyf is glo nog nie vir besoekers beskikbaar gestel nie. Luidens ŉ verklaring deur SANParke het die wildtuinbestuur besluit om nie alle akkommodasie-eenhede meteen beskikbaar te stel nie, maar eerder geleidelik te heropen. “Ons wil doodseker maak ons is gereed om ons verblyf, wat voldoen aan die nodige veiligheidsregulasies en gesondheidsprotokol, aan gaste beskikbaar te stel,” lui die verklaring. Die bestuur voer ook aan dat broodnodige opknappingswerk aan sekere van die blyplekke gedoen moet word en daarom sal sommige van die eenhede eers op ŉ later stadium vir gaste beskikbaar gestel word. “Die tydperk vir opknappingswerk is beplan vir tot middel-September, wanneer die toerismesektor aanvanklik sou heropen.” Die uitvoerende hoof van SANParke, Fundisile Mketeni, sê die meeste van die onbewoonde eenhede is tydens die afsonderingstydperk deur diere beskadig en moet eers herstel word. Talle mense het egter reeds gekla dat geen oornagverblyf in die wildtuin beskikbaar is nie, glo omdat dit deur werkers beset word. James Lorimer, die DA se woordvoerder oor omgewingsake, sê sommige van die wildtuin se werkers het tydens die Covid-19-afsonderingstydperk in eenhede ingetrek en dié verblyf moet nou eers weer reggeruk word vir besoekers. Een voornemende besoeker het verlede week op Facebook haar misnoeë te kenne gegee met die gebrek aan beskikbare akkommodasie omdat eenhede deur werkers gebruik word en dié glo weier om uit te trek. “Nou kan betalende kliënte nie akkommodasie bespreek nie omdat dit vol is. Ons Erfenisterrein is besig om in ŉ plakkerskamp te verander,” lui die besoeker se inskrywing op Facebook. SANParke het dié inskrywing op Twitter gedeel en dit as blatante leuens afgemaak. “SANParke sal siviele en strafregtelike klagtes aanhangig maak teen mense wat sulke vals nuus versprei.” SANParke voer ook aan die inskrywing is “rassisties” van aard. Lorimer sê die wildtuin wil nou geld mors om klante te dagvaar. “As daar rassistiese oortredings was, soos beweer word, is daar ander maniere om dit te hanteer. Dit is gelykstaande aan ŉ restaurant of hotel wat ŉ kliënt dagvaar vir ŉ slegte resensie op sosiale media. Dit lyk nou of die wildtuinbestuur onnodig verdedigend optree. Dit is in die openbare belang om te weet wáárom,” sê Lorimer. Hy sê die DA gaan ŉ brief aan die voorsitter van die portefeuljekomitee oor omgewing, bosbou en visserye stuur om die uitvoerende hoof en voorsitter van SANParke te versoek om in besonderhede terugvoer te gee van die redes waarom die meeste oornagverblyf steeds nie beskikbaar is nie. “Ons wil weet waarom word uitgebreide opknappingswerk tegelyk aan al die akkommodasie-eenhede gedoen? Hoeveel van die oornagverblyf word deur werkers beset? Hoe het die Covid-19-pandemie veroorsaak dat skoonmakers nie kon werk nie? Hoeveel van die akkommodasie is deur diere beskadig en hoe erg is die skade?” Lorimer sê die Krugerwildtuin is ŉ nasionale bate en moet ŉ gesonde verhouding met die publiek handhaaf. “Deur gaste te dreig dui op ŉ gebrek aan begrip van die gasvryheidsbedryf. ŉ Groot gedeelte van die wildtuin se inkomste is van toerisme afkomstig. Toeriste moet aangemoedig word, daar moenie met hulle baklei word nie.”